
Camera Deputaţilor

Către

BIROUL PERMANENT AL CAMEREI DEPUTAŢILOR
Vă înaintăm, alăturat, raportul comun asupra proiectului de Lege pentru aprobarea Programului de sprijin financiar acordat cetăţenilor români foşti rezidenţi pe teritoriul României, care se întorc în ţară, trimis Comisiei pentru muncă şi protecţie socială şi Comisiei pentru buget, finanţe şi bănci, pentru dezbatere pe fond, cu adresa nr. PLx 51/2020 din 17 februarie 2020.
În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,

Adrian SOLOMON 
	PREŞEDINTE,

Bogdan-Iulian HUŢUCĂ

RAPORT   COMUN
asupra proiectului de Lege pentru aprobarea Programului de sprijin financiar acordat cetăţenilor români foşti rezidenţi pe teritoriul României, care se întorc în ţară 

În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa 
nr. PLx 51/2020 din 17 februarie 2020, cu dezbaterea pe fond a proiectului de Lege pentru aprobarea Programului de sprijin financiar acordat cetăţenilor români foşti rezidenţi pe teritoriul României, care se întorc în ţară.
Proiectul de lege are ca obiect de reglementare crearea cadrului legal pentru aprobarea unui Program de sprijin financiar acordat cetăţenilor români, foşti rezidenţi pe teritoriul României, care se întorc în ţară, program ce urmează a fi derulat în perioada 1 ianuarie 2020 - 31 decembrie 2030, în scopul integrării lor pe piața muncii din România, reîntregirii familiilor acestora, revitalizării și profesionalizării diverselor sectoare economice și al creșterii economice pe termen lung.
Proiectul de lege a fost adoptat de Senat, în calitate de primă Cameră sesizată, în şedinţa din 10 februarie 2020.

La întocmirea prezentului raport comun, comisiile au avut în vedere:

· avizul favorabil al Consiliului Legislativ (nr.903/29.10.2019);
· avizul negativ al Consiliului Economic şi Social (nr. 5316/15.10.2019);
· avizul favorabil al Comisiei pentru egalitatea de şanse pentru femei şi bărbaţi; 

· avizul negativ al Comisiei pentru comunitățile de români din afara granițelor ţării;
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/75/04.03.2020);
· punctele de vedere negative ale Guvernului (nr.3244/12.05.2020 şi nr.4646/24.04.2023).

În conformitate cu prevederile art. 62, 64 şi 133 din Regulamentul Camerei Deputaţilor, republicat, cu modificările ulterioare, cele două comisii şi-au desfăşurat lucrările în şedinţe separate.

Membrii Comisiei  pentru buget, finanţe şi bănci au examinat proiectul de lege în ședința din 11 iunie 2025. La dezbaterea proiectului de lege a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, domnul Alin Marius Andrieş – Secretar de Stat în cadrul Ministerului Finanţelor.

În urma finalizării dezbaterilor, membrii comisiei au hotărât, cu majoritate de voturi, respingerea proiectului de lege.

Membrii Comisiei pentru muncă şi protecţie socială au dezbătut proiectul de lege şi documentele conexe în şedinţa din 12 noiembrie 2025. 
La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, doamna Silvia-Monica Dinică,  Secretar de Stat în cadrul Ministerului Muncii, Familiei, Tineretului și Solidarității Sociale.

În urma finalizării dezbaterilor, membrii comisiei au hotărât, cu majoritate de voturi (4 voturi împotrivă şi 2 abţineri), respingerea proiectului de lege, din următoarele considerente:

- sediul materiei privind impunerea veniturilor realizate de persoanele fizice din salarii şi stabilirea contribuţiilor sociale datorate pentru aceste venituri este Legea nr.227/2015 privind Codul fiscal, cu modificările şi completările ulterioare;

- referitor la alin.(1) al art.4 din iniţiativa legislativă, prin care se propune scutirea de la plata impozitului pe venitul din salarii, prin derogare de la art. 58 lit.a) din Codul fiscal, precizăm că la art.58 din Codul fiscal sunt prevăzute categoriile de persoane care datorează impozit pe venitul realizat şi nu categoriile de persoane/venituri scutite de la plata impozitului reglementat la titlul IV din Codul fiscal;

- potrivit prevederilor Legii responsabilităţii fiscal-bugetare nr.69/2010, republicată, cu modificările şi completările ulterioare, în cazul în care aplicarea prevederilor iniţiativelor legislative conduce la micşorarea veniturilor este necesar să se precizeze şi măsurile de compensare a impactului financiar respectiv, prin majorarea altor venituri bugetare, astfel încât să fie respectate prevederile art. 15 din Legea nr. 500/2002 privind finanţele publice, cu modificările şi completările ulterioare; nici un minister responsabil cu aplicarea măsurilor propuse nu deţine date privind numărul foştilor rezidenţi care se vor integra pe piaţa muncii, astfel încât nu poate fi cuantificat impactul pe termen lung al aplicării prevederilor legislative.
La lucrările comisiilor, deputații au participat conform listelor de prezenţă.

În urma examinării proiectului de lege şi a opiniilor exprimate, deputații celor două comisii au hotărât să transmită plenului Camerei Deputaţilor prezentul raport comun, prin care propun respingerea proiectului de lege.
În raport cu obiectul şi conţinutul său, proiectul de lege face parte din categoria legilor ordinare. 

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare.

	PREŞEDINTE,

Adrian SOLOMON


	PREŞEDINTE,

Bogdan-Iulian HUŢUCĂ

	SECRETAR,

Marius-Constantin BUDĂI


	SECRETAR,

Iulius-Marian FIRCZAK

	Şef birou Lidia Vlădescu

Expert parlamentar Tudor Apetri 
	Şef serviciu Giorgiana Ene

Consilier parlamentar Cristina Pamfili

